Kimi-Matias Räikkönen (gebore 17 Oktober 1979 in Espoo), byname Iceman en Kimster, is 'n Finse Formule Een motorrenbestuurder wat vir Alfa Romeo-Ferrari jaag. Hy was die Formule Een-wêreldbestuurderskampioen in 2007, en het ook aan 22 wêreldtydrenne in 2009–2011 deelgeneem, maar met min sukses. Räikkönen het sy tydrendebuut in die Arktiese Laplandtydren gemaak, wat van 23-24 Januarie 2009 plaasgevind het, deur 'n Tommi Mäkinen Racing-voorbereide Abarth Grande Punto S2000 te bestuur. Hy het die 13de plek behaal. Räikkönen het sy WRC-debuut in die Finse tydren gemaak, van 30 Julie tot 2 Augustus 2009, slegs vier dae na sy tweede plek in die Hongaarse Grand Prix. Hy was derde in groep N en 15de algeheel voordat hy in Väärinmaja, die laaste sneldeel van Saterdag, die pad byster geraak het. Op 4 Desember 2009 is aangekondig dat Räikkönen heeltemal van Formule 1 na die Wêreldtydrenkampioenskap sou skuif vir die 2010-seisoen, as 'n voltydse bestuurder vir die Citroën Juniorspan, en dat hy 'n Red Bull-geborgde Citroën C4 WRC met sy medebestuurder, Kaj Lindström, sou beman.